Labrīt, godātie deputāti! Aicinu ieņemt vietas Sēžu zālē! Turpināsim izskatīt Saeimas 2018.gada 25.janvāra kārtējās sēdes darba kārtību. Vispirms par iesniegtajām izmaiņām. Juridiskā komisija lūdz izdarīt izmaiņas sēdes darba kārtībā un izslēgt no tās lēmuma projektu “Par priekšlikumu iesniegšanas termiņa pagarināšanu likumprojekta “Grozījumi Krimināllikumā” (Nr.984/Lp12) trešajam lasījumam līdz 2018.gada 29.janvārim” līdz turpmākajam komisijas lēmumam. Vai deputātiem ir iebildumi pret šo darba kārtības grozījumu? Iebildumu nav. Lēmuma projekts no sēdes darba kārtības tiek izslēgts. Darba kārtībā - likumprojektu izskatīšana. Likumprojekts “Par Latvijas Lauksaimniecības universitātes Satversmes grozījumiem”, trešais lasījums. Izglītības, kultūras un zinātnes komisijas vārdā - deputāts Varis Krūmiņš.
Labrīt, cienījamā Saeimas priekšsēdētāja! Kolēģi! Izglītības, kultūras un zinātnes komisija 2018.gada 17.janvāra sēdē izskatīja Ministru kabineta iesniegto likumprojektu “Par Latvijas Lauksaimniecības universitātes Satversmes grozījumiem” un nolēma atbalstīt to izskatīšanai Saeimas sēdē trešajā lasījumā. Uz trešo lasījumu priekšlikumi nav saņemti. Līdz ar to Izglītības, kultūras un zinātnes komisijas vārdā lūdzu atbalstīt likumprojektu “Par Latvijas Lauksaimniecības universitātes Satversmes grozījumiem” trešajā lasījumā.
Paldies. Lūdzu zvanu! Balsosim par likumprojekta “Par Latvijas Lauksaimniecības universitātes Satversmes grozījumiem” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 82, pret un atturas - nav. Likums pieņemts.
Paldies.
Darba kārtībā - likumprojekts “Grozījumi likumā “Par piesārņojumu””, trešais lasījums. Tautsaimniecības, agrārās, vides un reģionālās politikas komisijas vārdā - deputāts Ingmārs Līdaka.
Labrīt, cienījamie kolēģi! Tātad mūsu uzmanībai likumprojekts “Grozījumi likumā “Par piesārņojumu””. Atbildīgā komisija ir saņēmusi 28 priekšlikumus. 1. ir ekonomikas ministra Ašeradena priekšlikums par dažiem grozījumiem terminu definīcijās, un to komisija atbalstīja.
Deputāti atbalsta.
2. - ekonomikas ministra priekšlikums. Ir daļēji atbalstīts, iekļauts 3. - komisijas priekšlikumā.
Deputāti piekrīt.
Līdz ar to arī lūdzu atbalstīt 3. - atbildīgās komisijas priekšlikumu.
Deputāti atbalsta.
Lūdzu atbalstīt arī 4. - ekonomikas ministra Ašeradena priekšlikumu.
Deputāti atbalsta.
Ar 5. - ekonomikas ministra priekšlikumu - likumā tiek ieviests jauns termins, un komisijā priekšlikums ir guvis atbalstu.
Deputāti atbalsta.
6. - vides aizsardzības un reģionālās attīstības ministra Gerharda priekšlikums. Ir daļēji atbalstīts, iekļauts 7. - komisijas priekšlikumā.
Deputāti piekrīt.
Līdz ar to lūdzu atbalstīt arī 7. - komisijas priekšlikumu, kur paredzēti nosacījumi, kādos gadījumos un kā ostās veicama smaku izplatības kontrole.
Deputāti atbalsta.
8. - Juridiskā biroja priekšlikums. Ir guvis atbalstu.
Deputāti atbalsta.
9. - ministra Gerharda priekšlikums. Daļēji atbalstīts, iekļauts 11. - komisijas priekšlikumā.
Deputāti piekrīt.
Arī 10. - ministra Gerharda priekšlikums iekļauts 11. - komisijas priekšlikumā.
Deputāti piekrīt.
Un līdz ar to lūdzu atbalstīt 11. - komisijas priekšlikumu.
Deputāti atbalsta.
12. - ministra Gerharda priekšlikums. Ir atbalstīts.
Deputāti atbalsta.
13. - Gerharda priekšlikums. Ir atbalstīts.
Deputāti atbalsta.
14. - ministra Gerharda priekšlikums par ieņēmumiem, kas gūti, pārdodot emisijas kvotas. Arī tas ir komisijā guvis atbalstu.
Deputāti atbalsta.
15. - atbildīgās komisijas priekšlikums. Lūdzu atbalstīt šo redakcionālo priekšlikumu.
Deputāti atbalsta.
16. - Juridiskā biroja priekšlikums. Komisijā guvis atbalstu.
Deputāti atbalsta.
17. - Juridiskā biroja priekšlikums par ostu pārvalžu kompetenci. Komisijā nav guvis atbalstu.
Deputāti neiebilst.
Savukārt 18. - ministra Gerharda priekšlikums - komisijā ir atbalstīts.
Deputāti atbalsta.
19. - Juridiskā biroja priekšlikums. Arī nav atbalstīts.
Deputāti neiebilst.
20. - ministra Gerharda priekšlikums. Daļēji atbalstīts, iekļauts 21. - komisijas priekšlikumā.
Deputāti piekrīt.
21. - atbildīgās komisijas priekšlikums par vides datu apmaiņu starp institūcijām. Lūdzu to atbalstīt.
Deputāti atbalsta.
22. - ekonomikas ministra Ašeradena priekšlikums par jaunu nodaļu attiecībā uz transporta radīto emisiju samazināšanas veikšanu. Ir daļēji atbalstīts un iekļauts 23. - komisijas priekšlikumā.
Deputāti piekrīt.
Līdz ar to lūdzu atbalstīt 23. - komisijas izstrādāto priekšlikumu.
Deputāti atbalsta.
24. - veselības ministres Andas Čakšas priekšlikums attiecībā uz pārejas noteikumiem. Ir daļēji atbalstīts komisijā un iekļauts 28. - komisijas priekšlikumā.
Deputāti piekrīt.
Tāpat arī 25. - Juridiskā biroja priekšlikums - iekļauts 28.priekšlikumā.
Deputāti piekrīt.
26. - ministra Gerharda priekšlikums. Arī tas iekļauts 28. - komisijas priekšlikumā.
Deputāti piekrīt.
27. - ministra Gerharda priekšlikums. Arī tas iekļauts 28.priekšlikumā.
Deputāti piekrīt.
Līdz ar to kā beidzamo lūdzu atbalstīt atbildīgās komisijas sagatavoto 28.priekšlikumu ar visai izsmeļošu pārejas noteikumu izklāstu.
Deputāti atbalsta.
Lūdzu atbalstīt likumprojektu trešajā, galīgajā, lasījumā.
Lūdzu zvanu! Balsosim par likumprojekta “Grozījumi likumā “Par piesārņojumu”” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 89, pret un atturas - nav. Likums pieņemts. Darba kārtībā - likumprojekts “Grozījumi likumā “Par interešu konflikta novēršanu valsts amatpersonu darbībā””, trešais lasījums. Valsts pārvaldes un pašvaldības komisijas vārdā - deputāts Viktors Valainis.
Labrīt, kolēģi! Strādājam ar likumprojektu “Grozījumi likumā “Par interešu konflikta novēršanu valsts amatpersonu darbībā””. Komisijā ir izstrādāts viens komisijas priekšlikums un saņemti divi priekšlikumi. 1. - Valsts pārvaldes un pašvaldības komisijas izstrādātais priekšlikums. Komisijā tika atbalstīts.
Deputāti atbalsta.
2. - aizsardzības ministra Bergmaņa priekšlikums. Komisijā tika atbalstīts.
Deputāti atbalsta.
3. priekšlikums. Komisijā tika atbalstīts.
Deputāti atbalsta.
Līdz ar to aicinu atbalstīt likumprojektu trešajā, galīgajā, lasījumā.
Lūdzu zvanu! Balsosim par likumprojekta “Grozījumi likumā “Par interešu konflikta novēršanu valsts amatpersonu darbībā”” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 88, pret un atturas - nav. Likums pieņemts. Darba kārtībā - likumprojekts “Grozījumi Civilprocesa likumā”, pirmais lasījums. Juridiskās komisijas vārdā - deputāts Ritvars Jansons.
Godātie kolēģi! Juridiskā komisija pirmajam lasījumam ir izskatījusi likumprojektu “Grozījumi Civilprocesa likumā”. Likumprojekts tika atbalstīts Ministru kabineta sēdē, to izstrādājusi Tieslietu ministrija. Likumprojektā paredzētais regulējums izstrādāts, pamatojoties uz Maksātnespējas politikas attīstības pamatnostādņu 2016.-2020.gadam īstenošanas plāna pasākumu “Pārskatīt kārtību, kādā izskata strīdus par tiesībām kreditoru prasījumu atzīšanas procesā” un realizējot Tieslietu ministrijas darbības stratēģiju maksātnespējas politikas pamatnostādnēs, tajā skaitā tiesvedības procesa efektivizēšanā. Mērķis - nodrošināt efektīvu, ātru un kvalitatīvu kreditoru tiesību aizsardzību maksātnespējas procesā, konstatējot strīdu par tiesībām, un vienlaikus samērot maksātnespējas procesa ietekmi uz tautsaimniecību ar tiesībām uz taisnu tiesu. Likumprojekts nepieciešams arī, lai nodrošinātu procesuālo normu atbilstību grozījumiem Maksātnespējas likumā, kas šobrīd Saeimā tiek virzīti kopā ar šo likumprojektu. Komisijas vārdā lūdzu atbalstīt likumprojekta pieņemšanu pirmajā lasījumā.
Lūdzu zvanu! Balsosim par likumprojekta “Grozījumi Civilprocesa likumā” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 88, pret un atturas - nav. Likumprojekts pirmajā lasījumā ir atbalstīts. Lūdzu noteikt termiņu priekšlikumu iesniegšanai otrajam lasījumam.
Priekšlikumi otrajam lasījumam iesniedzami līdz šā gada 12.martam.
Paldies. Līdz ar to priekšlikumu iesniegšanas termiņš - šā gada 12.marts. Darba kārtībā - likumprojekts “Grozījumi Maksātnespējas likumā”, pirmais lasījums. Juridiskās komisijas vārdā - deputāts Ritvars Jansons.
Juridiskā komisija pirmajam lasījumam ir izskatījusi likumprojektu “Grozījumi Maksātnespējas likumā”. Likumprojekts ir atbalstīts Ministru kabineta sēdē, un to izstrādājusi Tieslietu ministrija. Likumprojekts “Grozījumi Maksātnespējas likumā” izstrādāts, pamatojoties uz Ministru kabineta 2014.gada 22.aprīļa sēdes protokola Nr.24 26.paragrāfa “Nozaru administratīvo pārkāpumu kodifikācijas ieviešanas sistēma” 2. un 3.punktu, kā arī uz Maksātnespējas politikas attīstības pamatnostādņu 2016.-2020.gadam īstenošanas plāna pasākumu “Pārskatīt kārtību, kādā izskata strīdus par tiesībām kreditoru prasījumu atzīšanas procesā” un pasākumu “Veikt grozījumus Latvijas Administratīvo pārkāpumu kodeksā, nododot administratīvās sodīšanas funkciju par maksātnespējas procesa pieteikuma neiesniegšanu Maksātnespējas administrācijai”. Komisijas vārdā lūdzu atbalstīt likumprojekta pieņemšanu pirmajā lasījumā.
Lūdzu zvanu! Balsosim par likumprojekta “Grozījumi Maksātnespējas likumā” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 89, pret un atturas - nav. Likumprojekts pirmajā lasījumā ir atbalstīts. Lūdzu noteikt termiņu priekšlikumu iesniegšanai otrajam lasījumam.
Priekšlikumi otrajam lasījumam iesniedzami līdz šā gada 12.martam.
Paldies. Līdz ar to priekšlikumu iesniegšanas termiņš - šā gada 12.marts. Darba kārtībā - likumprojekts “Grozījumi Valsts pārvaldes iestāžu nodarīto zaudējumu atlīdzināšanas likumā”, otrais lasījums. Juridiskās komisijas vārdā - deputāts Gunārs Kūtris.
Labdien, cienījamie kolēģi! Atgādināšu, ka šis likumprojekts ir saistīts ar mūsu pagājušā gadā pieņemto likumu - Kriminālprocesā un administratīvo pārkāpumu lietvedībā nodarītā kaitējuma atlīdzināšanas likumu. Un līdz ar to ir jāgroza šeit apskatāmais likums, lai nepārklātos, nedublētos divos likumos. Juridiskā komisija ir saņēmusi un izskatījusi 17 priekšlikumus. 1.priekšlikumu, kas ir pašas komisijas priekšlikums, komisija, loģiski, nolēma atbalstīt.
Deputāti atbalsta.
2. - Juridiskās komisijas priekšlikums. Ir atbalstīts.
Deputāti atbalsta.
3. - Juridiskā biroja priekšlikums. Ir atbalstīts un redakcionāli precizēts 4.priekšlikumā.
Deputāti atbalsta.
4. - Juridiskās komisijas priekšlikums. Ir atbalstīts.
Deputāti atbalsta.
5. - Juridiskās komisijas priekšlikums. Ir atbalstīts.
Deputāti atbalsta.
6. - Juridiskās komisijas priekšlikums. Ir atbalstīts.
Deputāti atbalsta.
7. - Juridiskās komisijas priekšlikums. Ir atbalstīts.
Deputāti atbalsta.
8. - Juridiskās komisijas priekšlikums. Ir atbalstīts.
Deputāti atbalsta.
9. - Juridiskās komisijas priekšlikums. Atbalstīts.
Deputāti atbalsta.
10. - Juridiskās komisijas priekšlikums. Ir atbalstīts.
Deputāti atbalsta.
11. - Juridiskās komisijas priekšlikums. Ir atbalstīts.
Deputāti atbalsta.
12. - aizsardzības ministra Bergmaņa priekšlikums. Ir atbalstīts.
Deputāti atbalsta.
13. - Juridiskā biroja priekšlikums. Ir atbalstīts.
Deputāti atbalsta.
14. - Juridiskā biroja priekšlikums. Arī ir atbalstīts.
Deputāti atbalsta.
15. - Juridiskās komisijas priekšlikums. Ir atbalstīts.
Deputāti atbalsta.
16. - Juridiskās komisijas priekšlikums. Ir atbalstīts.
Deputāti atbalsta.
Un arī 17. - Juridiskās komisijas priekšlikums. Ir atbalstīts.
Deputāti atbalsta.
Līdz ar to Juridiskās komisijas vārdā aicinu kolēģus atbalstīt šo likumprojektu otrajā lasījumā.
Lūdzu zvanu! Balsosim par likumprojekta “Grozījumi Valsts pārvaldes iestāžu nodarīto zaudējumu atlīdzināšanas likumā” atbalstīšanu otrajā lasījumā! Lūdzu balsošanas režīmu! Lūdzu rezultātu! Par - 87, pret un atturas - nav. Likumprojekts otrajā lasījumā ir atbalstīts. Lūdzu noteikt termiņu priekšlikumu iesniegšanai trešajam lasījumam.
Lūgums priekšlikumus iesniegt līdz šā gada 6.februārim.
Paldies. Priekšlikumu iesniegšanas termiņš - šā gada 6.februāris. Darba kārtībā - likumprojekts “Grozījumi likumā “Par piesārņojumu””, pirmais lasījums. Tautsaimniecības, agrārās, vides un reģionālās politikas komisijas vārdā - deputāts Anrijs Matīss.
Labrīt, cienījamā priekšsēdētājas kundze! Godājamie kolēģi! Strādājam ar likumprojektu “Grozījumi likumā “Par piesārņojumu”” (Nr.1100/Lp12). Tautsaimniecības, agrārās, vides un reģionālās politikas komisija izskatīja šo likumprojektu pirmajā lasījumā. Likumprojekts paredz pārņemt atsevišķas Eiropas Savienības direktīvu normas par gaisu piesārņojošu vielu emisijas samazināšanu. Tiek ierosinātas arī citas izmaiņas (piemēram, tiek svītrotas prasības, kas uz šo brīdi ir zaudējušas aktualitāti). Likumprojektā paredzēts arī tas, ka Valsts vides dienests var atteikties izsniegt atļauju vai atcelt spēkā esošo atļauju gadījumā, ja operators pārkāpj normatīvo aktu prasības vai nav uzsācis savu darbību triju gadu laikā un tā tālāk... kā arī novērst pretrunas ar Ministru kabineta noteikumu prasībām. Komisija atbalstīja likumprojektu pirmajā lasījumā. Aicinu jūs, kolēģi, atbalstīt likumprojektu pirmajā lasījumā.
Lūdzu zvanu! Balsosim par likumprojekta “Grozījumi likumā “Par piesārņojumu”” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 86, pret un atturas - nav. Likumprojekts pirmajā lasījumā ir atbalstīts. Lūdzu noteikt termiņu priekšlikumu iesniegšanai otrajam lasījumam.
Paldies, kolēģi! Termiņš priekšlikumu iesniegšanai otrajam lasījumam - šā gada 28.februāris.
Paldies. Priekšlikumu iesniegšanas termiņš - šā gada 28.februāris. Darba kārtībā - likumprojekts “Kooperatīvo sabiedrību likums”, otrais lasījums. Tautsaimniecības, agrārās, vides un reģionālās politikas komisijas vārdā - deputāts Armands Krauze.
Cienījamā Saeimas priekšsēdētāja! Kolēģi! Strādājam ar likumprojektu “Kooperatīvo sabiedrību likums” (Nr.995/Lp12). Komisijā saņemti divi priekšlikumi. 1. - deputāta Armanda Krauzes priekšlikums. Komisijā nav atbalstīts.
Deputāti neiebilst.
2. - deputāta Armanda Krauzes priekšlikums. Komisijā nav atbalstīts.
Deputāti neiebilst.
Komisijas vārdā lūdzu atbalstīt likumprojektu otrajā lasījumā.
Lūdzu zvanu! Balsosim par likumprojekta “Kooperatīvo sabiedrību likums” atbalstīšanu otrajā lasījumā! Lūdzu balsošanas režīmu! Lūdzu rezultātu! Par - 88, pret un atturas - nav. Likumprojekts otrajā lasījumā ir atbalstīts. Lūdzu noteikt termiņu priekšlikumu iesniegšanai trešajam lasījumam.
Priekšlikumu iesniegšanas termiņš - šā gada 15.februāris.
Paldies. Priekšlikumi iesniedzami līdz šā gada 15.februārim. Darba kārtībā - paziņojumu izskatīšana par Saeimas deputātu administratīvo sodīšanu. Paziņojums par administratīvi sodītiem deputātiem laika periodā no 2017.gada 4.septembra līdz 2018.gada 8.janvārim. Mandātu, ētikas un iesniegumu komisijas vārdā - deputāts Vitālijs Orlovs.
Cienījamais Prezidij! Godātie kolēģi deputāti! Pēc soda instanču rīcībā esošām ziņām laika periodā no 2017.gada 4.septembra līdz 2018.gada 8.janvārim pie administratīvās atbildības saukti: Artuss Kaimiņš - Valsts ieņēmumu dienesta Nodokļu pārvaldes Valsts amatpersonu datu administrēšanas daļā pieņemts lēmums pēc Latvijas Administratīvo pārkāpumu kodeksa 166.27 panta “Valsts amatpersonu deklarācijas neiesniegšana”. Piemērots naudas sods. Lēmums stājies spēkā. Askolds Kļaviņš - Liepājas pilsētas pašvaldības policijā pieņemts lēmums par Liepājas pilsētas domes saistošo noteikumu Nr.34 “Par Liepājas teritorijas kopšanu un būvju uzturēšanu” 5.punkta prasību neievērošanu. Piemērots brīdinājums. Lēmums stājies spēkā. Jeļena Lazareva - Valsts policijas Rīgas reģiona pārvaldē pieņemts lēmums pēc Latvijas Administratīvo pārkāpumu kodeksa 149.8 panta piecpadsmitās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā. Aivars Meija - Valsts policijas Rīgas reģiona pārvaldes Kārtības policijas pārvaldes Patruļpolicijas pārvaldes Ceļu policijas bataljona 8.rotā pieņemts lēmums pēc Latvijas Administratīvo pārkāpumu kodeksa 149.8 panta astotās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā. Andris Morozovs - Valsts policijas Latgales reģiona pārvaldē pieņemts lēmums pēc Latvijas Administratīvo pārkāpumu kodeksa 149.8 panta septītās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā. Vitālijs Orlovs - Babītes novada domē pieņemts lēmums par Babītes novada domes saistošo noteikumu Nr.26 “Par nekustamo īpašumu un tiem pieguļošo teritoriju uzturēšanu Babītes novadā” 9.1.apakšpunkta prasību neievērošanu. Piemērots brīdinājums. Lēmums stājies spēkā. Imants Parādnieks - Pilsonības un migrācijas lietu pārvaldes Rīgas 2.nodaļā pieņemts lēmums pēc Latvijas Administratīvo pārkāpumu kodeksa 187.panta otrās daļas (tīša personu apliecinoša dokumenta bojāšana, nolaidīga glabāšana vai tāda personu apliecinoša dokumenta lietošana, kura vietā izsniegts jauns personu apliecinošs dokuments). Piemērots naudas sods. Lēmums stājies spēkā. Edgars Putra - Valsts policijas Kurzemes reģiona pārvaldē pieņemts lēmums pēc Latvijas Administratīvo pārkāpumu kodeksa 149.8 panta vienpadsmitās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā. Jānis Trupovnieks - Valsts policijas Vidzemes reģiona pārvaldē pieņemts lēmums pēc Latvijas Administratīvo pārkāpumu kodeksa 149.8 panta vienpadsmitās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā. Jānis Urbanovičs - Valsts policijas Latgales reģiona pārvaldē pieņemts lēmums pēc Latvijas Administratīvo pārkāpumu kodeksa 149.8 panta astotās daļas (braukšanas ātruma, distances un intervāla neievērošana). Piemērots naudas sods. Artuss Kaimiņš - Valsts policijas Zemgales reģiona pārvaldes Tukuma iecirknī pieņemts lēmums pēc Latvijas Administratīvo pārkāpumu kodeksa 149.8 panta septītās daļas (braukšanas ātruma, distances un intervāla neievērošana). Piemērots naudas sods. Lēmums stājies spēkā.
Paldies ziņotājam. Ziņojumu esam uzklausījuši. Darba kārtībā - patstāvīgo priekšlikumu izskatīšana. Lēmuma projekts “Par Ekonomiskās sadarbības un attīstības organizācijas (OECD) Parlamentārā tīkla “On the Road” sanāksmes organizēšanu Rīgā 2021.gadā”. Ārlietu komisijas vārdā - deputāts Rihards Kols.
Cienījamā Saeimas priekšsēdētājas kundze! Godātie un cienījamie deputāti! Šis lēmuma projekts saistīts ar Latvijas vēlmi organizēt 2021.gadā OECD Parlamentārā tīkla sanāksmi Rīgā, Latvijā. Un kādēļ? Simboliski! Mēs jau gadu esam šīs organizācijas dalībvalsts. Un šādas ambīcijas apliecina Latvijas vēlmi sevi starptautiski parādīt citām dalībvalstīm šajā organizācijā un izcelt tās pozitīvās jomas, tās politikas, kuras mēs īstenojam konkrēti saistībā ar demogrāfiju, ar sabiedrības (Sēdes vadītāja noklaudzina ar āmuru.) novecošanas jautājumiem. Un kādēļ tas ir simboliski, ka šim pasākumam izraudzīts 2021.gads? Skaidrs, ka tad aprit pieci gadi, kopš mēs esam OECD dalībvalsts. Tā ir gadskārta! Un otrām kārtām - vēl simboliskāk! - tā ir Latvijas starptautiskās de iure atzīšanas simtgade: 1921.gadā Latvija kļuva par starptautisko tiesību pilntiesīgu subjektu - mūsu valsts ieguva visas tiesības piedalīties starptautiskajos procesos, iestāties starptautiskajās organizācijās. Plānots, ka šajā pasākumā piedalītos aptuveni 100 dalībnieku no aptuveni 40 valstīm. Tā ir iespēja tiešām izcelt paveikto, mūsu labāko praksi, jo tieši OECD organizācija ir tā vieta, kur dalībvalstis dalās ar labākajām politikām valsts labklājības celšanā, labāko praksi, ko tās īsteno, lai veidotu labāku dzīvi saviem iedzīvotājiem. Un vēl viens būtisks aspekts par labu 2021.gadam. Es ļoti ceru, ka jau tuvākajā laikā arī Lietuva pievienosies OECD, un tas nozīmēs visu triju Baltijas valstu dalību šajā organizācijā. Līdz ar to simboliski 2021.gadā tur būsim mēs, Baltija, kopumā. Es aicinu deputātus atbalstīt šo lēmuma projektu, ņemot vērā, ka nav kaut kādas rindas kārtības, kā valstīm piešķir tiesības organizēt šādus pasākumus. To mēs esam gada laikā, kopš esam dalībvalsts, panākuši, un šāda iespēja, es uzskatu, Latvijai nebūtu jālaiž garām un būtu jāizmanto. Un līdz ar šā Saeimas lēmuma projekta pieņemšanu mēs jau paustu leģitīmu apņemšanos, ka to īstenosim 2021.gadā, tas ir, pēc trim gadiem. Tā ka aicinu Saeimas deputātus atbalstīt lēmuma projektu. Paldies.
Paldies. Uzsākam debates. Vārds deputātam Valdim Kalnozolam.
Labrīt, brāļi un māsas! Aicinu atbalstīt Riharda priekšlikumus, bet tanī pašā laikā aicinu Rihardu neapvainoties... Tas, ko komisijā runājām... ļoti bēdīgi, ka neviens tā īsti nevarēja paskaidrot, ko mums divu miljonu ieguldījums OECD pa šo laiku ir devis. Un, ja mēs kaut kur pievienojamies, tad pirmām kārtām varbūt izvērtēsim, ko tas dos Latvijas valstij un tās iedzīvotājiem. Divi miljoni - tā tomēr ir nauda, ko mēs paņemam no saviem pensionāriem, skolotājiem. Un, ja tas īsti neko nedod, tad varbūt to nedarīsim! Un, ja mēs tomēr ieguldām šo naudu, tad darīsim visu, lai būtu kaut kāda atdeve! Uz šo brīdi Eiropas... Ārlietu komisijā neviens īsti skaidri nevarēja pateikt, ko Latvija un tās iedzīvotāji ir ieguvuši no šiem divu miljonu ieguldījumiem. Paldies.
Vārds deputātam Rihardam Kolam.
Kolēģi! Kalnozola kungs! Mēs šo jautājumu diezgan plaši izdiskutējām Ārlietu komisijā. Pēc Ārlietu komisijas aicinājuma ieradās arī mūsu pārstāve OECD - vēstnieces kundze - un izklāstīja tos ieguvumus, kas Latvijai tiek, esot pilntiesīgai dalībvalstij šajā organizācijā. Par praktiskajiem labumiem, ieguvumiem. Mēs esam īstenojuši diezgan apjomīgas reformas, kas ir pārresoriskas, horizontālas, dažādos sektoros un kas ir veicinājušas pirmām kārtām mūsu valsts pārvaldes funkciju uzlabošanos... tāpat arī dažādus sektorus, kas ir saistīti ar tautsaimniecības uzlabošanu, caurskatāmu lēmumu pieņemšanu. Te varētu uzskaitīt un uzskaitīt, jo arī pēc iestāšanās OECD valdības rīcības plānā ir, ja nemaldos, nepilni 200 pasākumi, kurus Latvija ir apņēmusies īstenot un kuri tiešām veicinātu Latvijas konkurētspēju, kā arī tiesiskumu valstī. Un tie ir dažādi procesi. Noslēdzoties komisijas sēdei... Jūs ļoti interesē tas materiālais: kāds tad ir tas taustāmais pienesums no Latvijas dalības OECD? Es atsaukšos uz Ārlietu ministrijas parlamentārās sekretāres kundzes pausto: tie ir aptuveni 30 miljoni, kas ir ienākuši Latvijas tautsaimniecībā. Protams, nevar to uzrādīt tādā veidā, ka, rekur (Zālē ir pieaudzis troksnis. Sēdes vadītāja noklaudzina ar āmuru.), konkrētais cilvēks ir ieguvis tik, konkrēti tas - tik, bet tas ir kopapjoms. Iestājoties OECD, Latvijas kredītreitings ir paaugstināts uz augstāko līmeni, uz 3A, kas ir ļoti spēcīgs signāls ārvalstu investoriem, uzņēmējiem, ka Latvija ir gatava un droša vide, kurā investēt, kurā attīstīt uzņēmējdarbību. Tā ka to nevar nonivelēt līdz Excel tabulas sadaļām, jo tas ir pasākumu kopums, kas pirmām kārtām uzlabo valsts funkcijas, tautsaimniecības vidi, ekonomisko vidi un līdz ar to veicina Latvijas labklājību un attīstību - gan valsts kopumā, gan individuāli iedzīvotājiem. Paldies.
Vārds deputātam Valdim Kalnozolam, otro reizi.
Es īsi gribu vēlreiz teikt: visu, ko darām, varbūt skatām no tāda rakursa: ko iegūs Latvijas valsts un tās iedzīvotāji? Un otrreiz. Ja mēs ieguldām kaut kur to naudu, tad neieguldām vienkārši, lai traļi-vaļi kaut kā pasēdētu un kafiju padzertu, bet lai iegūtu reālu, tā sakot, ieguvumu tautai.
Debates slēdzu. Vai komisijas vārdā, Ārlietu komisijas vārdā, ziņotājs vēlas vēl ko piebilst? Tātad ziņotājs neko nevēlas piebilst. Lūdzu zvanu! Balsosim par lēmuma projektu “Par Ekonomiskās sadarbības un attīstības organizācijas (OECD) Parlamentārā tīkla “On the Road” sanāksmes organizēšanu Rīgā 2021.gadā”! Lūdzu balsošanas režīmu! Lūdzu rezultātu! Par - 87, pret un atturas - nav. Lēmums pieņemts. Līdz ar to Saeimas šā gada 25.janvāra sēdes darba kārtība ir izskatīta. Lūdzu zvanu! Lūdzu deputātu klātbūtnes reģistrācijas režīmu! Godātie kolēģi! Vakar 65 gadu jubileju svinēja mūsu kolēģis Igors Pimenovs un 55 gadu jubileju - deputāts, mūsu kolēģis, Igors Zujevs. Mēs viņus sveicam! (Aplausi.) Paldies. Vārds Saeimas sekretāra biedram reģistrācijas rezultātu nolasīšanai.
Kolēģi! Šobrīd nav reģistrējušies: Gaidis Bērziņš, Lolita Čigāne, Ojārs Ēriks Kalniņš, Atis Lejiņš... ir, Inese Lībiņa-Egnere, Romāns Mežeckis, Romans Miloslavskis, Romāns Naudiņš un Edvīns Šnore.
Paldies. Sēdi slēdzu. Godātie kolēģi! 1.februāra sēdes darba kārtību sāksim izskatīt pēc 15 minūtēm - pulksten 9.50.